|  |
| --- |
| LOGO ZAVOD CELJEOddelek za kmetijsko svetovanjeTrnoveljska cesta 1, 3000 Celje­­­­­tel. 03 42 55 515 fax 03 42 55 530 E pošta: igor.skerbot@ce.kgzs.si, vesna.kunst@ce.kgzs.siGSM: 041/426 514, 031/222 157 |

Celje 13.7.2023

**Ukrepi po neurju s točo in vetrom**

Toča je z močnim neurjem na posameznih območjih KGZS Zavoda CE, predvsem na severu na Koroškem in v Šaleški dolini močno prizadela poljščine, travinje, sadovnjake in vinograde, ko je mestoma padala toča in je pihal zelo močan veter, ki sta poškodovala posevke kmetijskih kultur.

V primerih nastanka škod zaradi vetra in lomljenja rastlin ter klestenja toče velja splošno pravilo, da nam v takšnim trenutkih, ko je na kmetijskih rastlinah nastala škoda najbolj pomagajo stimulatorji rasti, ki so proti stresni pripravki in jih lahko uporabimo za krepitev prizadetih rastlin in pomoč pri obnovi nastalih poškodb in ponovnem zagonu rasti in razvoja. V ta namen lahko uporabimo biostimulatorje rasti, ki so pogosto narejeni iz rastlin ali rastlinskih delov npr. na osnovi morskih alg in vsebujejo koristne minerale in aminokisline. V Sloveniji je na voljo kar nekaj takšnih pripravkov, ki jih pridelovalci kmetijskih rastlin (tudi v ekološki pridelavi) lahko uporabljajo tudi kadar nimamo težav s točo kot so npr.: Protifert LMW, Delfan plus, Amalgerol Essence, Algoplasmin, Rasti Algovital plus, Folwin, Goemar, Aminovital, Plantonic, Phylgreen in Algaren. Izven eko pridelave lahko uporabite tudi: Drin, Rasti Epin ekstra, Agrofito, Begreen …. Pred uporabo vseh navedenih sredstev preverite njihovo združljivost z ostalimi listnimi gnojili ali sredstvi za varstvo rastlin. Navedeni pripravki so uporabni tudi v primerih drugih stresnih pogojev kot so npr. vročinski in sušni stres, nizke temperature ali posledice pozeb....

**Posevki KORUZE** so v različnih fazah rasti, marsikje so v začetku metličenja, cvetenja a večina posevkov še večinoma ne. Kasneje sejane koruze (npr. po mnogocvetni ljuljki in mešanicah za zeleno gnojenje) so v nižjih razvojnih fazah, tudi od 7 do 9 listov in več. Koruza je zelo trdoživa rastlina, spada v botanično družino trav in tam kjer je v posevkih koruze ostalo listje in tudi kolikor toliko ohranjen rastni vršiček, bo koruza preživela in se bo rast obnovila. Posledice bodo vsekakor opazne na zmanjšanih pridelkih. Za posevke, ki so bili prizadeti več kot 80 % in je rastni vršiček (poglejte srce) odbit, prelomljen, pa menimo, da se ne bodo več obrasli, zato je te ostanke smiselno pomulčiti ali podorati in pripraviti površino za setev novih kmetijskih rastlin (strniščni dosevki mešanic za krmo ali zeleno gnojenje), mogoča je tudi še ponovna setev koruze iz zgodnjega zrelostnega razreda (FAO 100). Za setev njivo lahko le plitvo prekopljemo ali prerahljamo ter opravimo le minimalno gnojenje.

**TRAVINJE** je v različnih fazah rabe. Nekateri travniki so pokošeni že drugič ali so že tik pred naslednjo (tretjo) košnjo. Veliko je zaradi vetra in klestenja toče poležanih travniških površin. Priporočamo **travinje** čim hitreje pokositi ali pomulčiti in dognojiti s 40-60 kg čistega dušika na hektar (cca 100 kg/ha UREE ali 200 kg/ha KAN-a) pokošeno krmo s travinja, ki ga je poškodovala toča, lahko uporabimo za prilast. Kjer pa je na travinju še precej nanosov zemlje in druge neprimerne mase, pa samo pomulčimo in ta krma ni primerna ne za prilast ne za siliranje. Tam kjer je veliko mulja na travinju je potrebno odstraniti neorganske primesi (vrečke, steklenice), površino pokositi in maso kompostirati.

**OLJNE BUČE** so v večini primerov dobro razvite in v fazah intezivnega razvoja vrež, in na začetku cvetenja. V primeru, da so vreže že oblikovane in rastline buč niso preveč poškodovane se pogosto zgodi, da se rastline buč še obrastejo. Še posebej to pogosto ugotovimo na grmičastih vrstah bučk v vrtnarski pridelavi. Le najbolj poškodovane rastline se ne bodo obrastle, nadomestimo jih z dosetvijo izpraznjenih mest ali z novimi sadikami.

**KROMPIR** je v tem času v intenzivni fazi razvoja gomoljev v strnjenih vrstah zato je z ukrepom krepitve in varovanjem pred boleznimi moč pričakovati, da se bodo poškodovani nasadi krompirja še opomogli, še posebej ob pomoči in uporabi aminokislinskih biostimulativnih pripravkov in se bodo krompirjeve rastline še obrasle. Priporočamo redno tretirati z registriranimi fungicidi za krompirjevo plesen in črno pegavost krompirja. Pazite na dolžino karence in krompir pospravljajte šele po preteku karenčne dobe, še posebej pri sortah, kjer je mogoče do spravila le še kakšen mesec.

V posevkih **ZELENJAVE** najprej priporočamo krepitev poškodovanih rastlin, odstranitev tistih, ki so popolnoma poškodovane in po 2 do 3 dneh ponoviti uporabo biostimulativnih in aminokislinskih pripravkov. Če se dan ali dva po škodnem dogodku odločite uporabiti sredstva za varstvo rastlin pred boleznimi, pri tem uporabite registrirana sredstva za varstvo rastlin za vsako vrsto zelenjave posebej.

**V VINOGRADIH** velja splošno priporočilo, da sredstva za varstvo rastlin pred glivičnimi obolenji na od toče poškodovanih rastlinah uporabimo kakšen dan ali dva po tretiranju z aminokislinskimi pripravki ali pripravki iz morskih alg. Nujno pri tem upoštevajte registracijo oz. dovoljenje za uporabo na posameznih vrstah kmetijskih rastlin.

Za zaščito vinske trte uporabite registrirane kontaktne fungicide. V ekološki pridelavi pa lahko poškropite z registriranimi bakrovimi pripravki.

V nasadih **JABLAN in HRUŠK** v primeru toče najprej uporabljamo aminokisline in dovoljena sredstva za varstvo pred glivičnimi obolenji sadnih vrst. V ekoloških nasadih priporočamo uporabo aminokislinskih pripravkov in po nekaj dneh uporabo foliarnih bakrovih gnojil (npr. Labicuper, Cuprovin).

Igor Škerbot, univ.dipl.inž.agr

svetovalec specialist II (za področje zelenjadarstva, okrasnih rastlin, poljedelstva, tudi v ekološkem kmetovanju)

KGZS – Zavod CE